એક પખવાડિયાની ચોરીઓ તરફ નજર કરીએ તો તસ્કરોએ આ સમયનાં ગાળામાં એકપણ દિવસ ચોરીની ઘટનાને અંજામ આપ્યા વગર પસાર કર્યો હોય તેવો બન્યો નથી. સ્થાનિક તેમજ જિલ્લાની પોલીસનો સમગ્ર વિભાગ તસ્કરોને પકડવામાં સદંતર નિષ્ફળ રહ્યો છે. નવ પોલીસ ચોકીઓ, નાકા પોઈન્ટ, તેમજ મહત્વનાં સ્થળોએ સીસીટીવી કેમેરા ગોઠવવામાં આયા હોવા છતાં તસ્કરો પોલીસ નજરથી બચી રહ્યાં છે. જેના કારણે શહેરીજનોને ઘર બંધ કરીને બહાર ગામ જવાનું મુશ્કેલ થઈ રહ્યું છે અને ઉપરા છાપરી વધી રહેલાં ઘરફોડ ચોરીનાં બનાવોએ નાગરિકોનાં જીવ અધ્ધર કરી દીધા છે. સેક્ટર-૨૭ ની એક્તા સોસાયટીમાં જ મંગળવારે સવારે ૪ થી ૬ નાં અરસામાં બે સ્થળોને નિશાન બનાવ્યા હતાં. બંને સ્થળોએ કોસ જેવા હથિયારથી દુકાનનાં શટર તોડવામાં આવ્યું હતું. તેમજ સ્વસ્તિક સોસાયટીમાં પણ બે મકાનોનાં દરવાજાનાં નકુચા તોડ્યા હતાં. જેમાં બંધ મકાનમાંથી વહેલી સવારે બે યુવાનો બુકાની બાંધેલી હાલતમાં નિકળ્યા હતાં.